Karol Aquilina ttella' l-qorti mixli b'sewqan traskurat fi triqtu lejn il-parlament. Dan l-inċident ġie muri fuq il-ONE imma jien ma nħossnix espert tat-traffiku jew tas-sewqan biex niġġudika kienx hemm traskuraġni min-naħa tas-sewwieq. Għalhekk inħalli f'idejn l-esperti biex, fuq l-evidenza kollha li għandhom, jaslu għall-konklużjoni. Biss xorta naħseb li l-pulizija ma għandhomx raġun f'dan il-każ. L-ewwel ħadu dan iż-żmien biex iressquh. It-tieni, bħala deputat tal-poplu, kellu raġun li ma jiġix imwaqqaf, aktar u aktar jekk kien sejjer lejn il-parlament, irrispettivament liema barrani kien qed ikun eskortat f'dak il-mument. Biss il-problema tinsab x'imkien ieħor. Kif spiċċa s-smigħ tal-kawża dalgħodu, Dr Aquilina deher ħiereġ mill-qorti jitbissem u lill-ġurnalisti qalilhom biex iħalluh kwiet. Biss, il-qorti tat diferiment għat-tkomplija tas-smigħ tal-kawża għal Frar tas-sena d-dieħla, jiġifieri tal-2022. Dan id-diferiment fit-tul ġab ħafna mistoqsijiet. Wisq probabbli, sa kemm jerġa jinstema' s-smigħ, tkun ġa ssejjħet elezzjoni ġenerali. Jekk dan ser ikun il-każ, il-Partit Nazzjonalista ser ikollu jieħu xi deċiżjoni fir-rigward ta' dan id-deputat, li bħal issa qed jgħaddi minn proċeduri kriminali. Ser ikun meqjus bħala kandidat tal-Partit Nazzjonalista għal din l-elezzjoni? Ser ikollu d-dritt Karol Aquilina li jikkontesta għall-elezzjoni ġenerali li ġejja? Infakkar li meta Karol Aquilina kif sar jaf li l-pulizija se tressqu l-qorti, minn jeddu, neħħa lilu nnifsu minn kelliem tal-Oppożizzjoni għall-Ġustizzja u r-Riforma Elettorali. Il-Partit Nazzjonalista aċċetta din id-deċiżjoni, tant li dawn id-dikasteri għaddihom lil deputat ieħor. Imma waqaf hemm. Il-Partit Nazzjonalista ma ħax deċiżżjonijiet oħra fuq Dr Aquilina. Il-poplu Malti u Għawdxi jaf li l-elezzjoni qiegħda wara l-bieb. Meta se tkun il-ġurnata eżatta ħadd ma jaf għaliex dik hija prerogattiva tal-Prim Ministru biss. Jekk l-elezzjoni tingħajjat qabel Frar tas-sena d-dieħla x'se jagħmel il-Partit Nazzjonalista? Kif se jaġixxi fuq il-kwistjoni ta' Karol Aquilina? L-amministrazzjoni tal-Partit iħossu li dan id-deputat għandu jitħalla jkun kandidat għall-elezzjoni ġenerali? Allura s-serjeta' titlob li dan id-deputat jiddikjara mil-lum, x'inhu l-ħsieb tiegħu dwar il-kandidatura tiegħu fil-futur qarib. Apparti li nsiru nafu kemm jista' ikun malajr ir-reazzjoni ta' dan il-kandidat, naħseb ikun xieraq li anke l-Partit Nazzjonalista għandu jiddikjara l-pożizzjoni tiegħu b'mod ċar.